कठुआ और पुंछ में भारतीय सेना की चौकियों को पाकिस्तान ने बनाया निशाना, गोलीबारी में एक जवान घायल  
सोमवार रात 8:15 पर शुरू हुई गोलीबारी
पाक सेना ने दागे मोर्टार, चलाईं गोलियां
घायल सैनिक की पहचान अभिषेक राय के तौर पर हुई
पाकिस्तान की सेना ने संघर्ष विराम का उल्लंघन करते हुए जम्मू-कश्मीर के पुंछ और कठुआ जिलों में अग्रिम चौकियों और गांवों पर मोर्टार दागे और गोली बारी की. इस घटना में बीएसएफ का एक जवान भी घायल हो गया है.  सेना के अधिकारियों ने बताया कि सोमवार रात कठुआ जिले में हीरानगर सेक्टर के मनयारी में एक चौकी के पास मोर्टार का गोला दागे जाने के कारण कांस्टेबल अभिषेक राय छर्रे लगने से घायल हो गए. उन्होंने बताया कि पाकिस्तानी सेना ने रात आठ बजकर 15 मिनट पर सेक्टर में गोलीबारी की और मोर्टार के गोले दागे. इसके बाद अंतरराष्ट्रीय सीमा की निगरानी कर रहे बीएसएफ के जवानों ने डटकर मुंहतोड़ जवाब दिया.
अधिकारियों ने बताया कि दोनों ओर से मंगलवार देर रात तीन बजकर 25 मिनट तक गोलीबारी जारी थी. जवान देर रात करीब साढ़े 11 बजे घायल हुआ. अभिषेक को उपचार के लिए जम्मू के एक मेडिकल कॉलेज ले जाया गया और उनकी हालत स्थिर बताई जा रही है. 
एक रक्षा प्रवक्ता ने बताया कि पाकिस्तान सेना ने पुंछ जिले में नियंत्रण रेखा के पास शाहपुर और कर्णी सेक्टरों में भी अग्रिम चौकियां एवं गांवों में मोर्टार के गोले दागे और छोटे हथियारों से गोलीबारी की. प्रवक्ता ने कहा, ‘‘पाकिस्तान ने आज (मंगलवार) सुबह करीब पौने आठ बजे पुंछ जिले के शाहपुर और कर्णी सेक्टरों में बिना की उकसावे के छोटे हथियारों से गोलीबारी कर और मोर्टार के गोले दागकर संघर्षविराम का उल्लंघन किया.'' पुंछ में पाकिस्तानी बलों की गोलीबारी में रविवार को छह लोग घायल हो गए थे.